**TÁJÉKOZTATÓ**

**NÉVJEGYZÉKKEL KAPCSOLATOS KÉRELMEKKEL KAPCSOLATBAN**

2024. április 4-étől nyújthatóak be az átjelentkezéssel és a mozgóurna igényléssel kapcsolatos kérelmek az európai parlamenti, a helyi önkormányzati, illetve a nemzetiségi önkormányzati választásra vonatkozóan.

A választópolgárok szintén április 4-étől kérhetik felvételüket a külképviseleti névjegyzékbe, amely kizárólag az Európai Parlament képviselőinek választására terjed ki.

* Átjelentkezni **2024. május 31-én (péntek) 16 óráig** van lehetőség, az átjelentkezési kérelem visszavonását pedig **2024. június 7-én (péntek) 10 óráig** kérhetik a választópolgárok. *Felhívjuk a figyelmet, hogy az egyes választástípusok tekintetében eltérőek az átjelentkezésre vonatkozó szabályok. Míg a helyi önkormányzati képviselők és polgármesterek, valamint a nemzetiségi önkormányzati képviselők általános választásán a választópolgárok kizárólag tartózkodási helyük szerinti településre jelentkezhetnek át, addig az Európai Parlament tagjainak választásán bármely településre lehetséges az átjelentkezés.*
* Aki egészségi állapota vagy fogyatékossága, illetve fogva tartása miatt nem tud elmenni szavazni, mozgóurnát kérhet. Mozgóurna iránti kérelem a szavazás napján, vagyis **2024. június 9-én (vasárnap) 12 óráig** nyújtható be.
* Külképviseleti névjegyzékbe vétel iránti kérelmet kizárólag az EP választás vonatkozásában lehet benyújtani **2024. május 31-én (péntek) 16 óráig**, a külképviseleti névjegyzékből való törlését **június 5-én (szerda) 16 óráig** kérheti a választópolgár.

A fentiek mellett a választópolgároknak továbbra is lehetőségük van a már eddig is elérhető választási kérelmek benyújtására:

* Azok a magyar állampolgárok, akik sem Magyarországon, sem az Európai Unió más tagállamában nem rendelkeznek lakcímmel, **legkésőbb 2024. május 15-én (szerda) 16 óráig** kérhetik névjegyzékbe vételüket vagy adataik módosítását a 2024. év általános választásokra kihatással, és sikeres regisztrációjukat követően levélben szavazhatnak.
* Magyarországi lakcímmel rendelkező, más európai uniós tagállam állampolgárai **2024. május 24-én (péntek) 16** **óráig** adhatják be névjegyzékbe vételi kérelmüket, amennyiben az Európai Parlament magyar képviselőire szeretnének szavazni.
* A fogyatékkal élő választópolgároknak **2024. május 31-én (péntek) 16 óráig** van lehetőségük Brailles-írással ellátott szavazósablont igényelni, emellett **2024. június 5-én (szerda) 16 óráig** kérhetik akadálymentes szavazóhelyiség biztosítását.

A kérelmek benyújthatóak elektronikus úton, online azonosítással a [www.valasztas.hu](http://www.valasztas.hu) oldalon, valamint személyesen vagy kézbesítési meghatalmazott útján bármely [helyi választási irodában](https://www.valasztas.hu/elerhetosegek). A mozgóurna igénylést és a magyarországi lakcímmel nem rendelkezők regisztrációs kérelmét elektronikus úton, online azonosítás nélkül és postai úton is be lehet nyújtani bármelyik helyi választási irodához.

A névjegyzéki kérelmeket 2023. december 1-jétől a Nemzeti Választási Iroda automatikus döntéshozatali eljárásban bírálja el, így az esetek nagy részében néhány percen belül megszületik a döntés.